Veiligheid opgeskerp ná voorval op plaas – RamaphosaPres. Cyril Ramaphosa (Foto: Elmond Jiyane/GCIS) Pres. Cyril Ramaphosa se kantoor het Saterdag in ŉ verklaring gesê dat veiligheid op die president se wildsplaas Phala Phala in Limpopo opgeskerp is ná ŉ voorval in Februarie 2020, maar opnuut aangevoer dat Ramaphosa by geen misdryf betrokke was nie. Maroela Media het vroeër berig dat Arthur Fraser, oud-direkteur-generaal van die Staatsveiligheidsagentskap, ’n strafregtelike klag teen Ramaphosa ingedien het oor ŉ voorval wat verband hou met die diefstal van “meer as $4 miljoen” op dié plaas. Die voorval het volgens hom op 9 Februarie plaasgevind. Fraser beweer boosdoeners het met Ramaphosa se huiswerker saamgespan en dat Ramaphosa die voorval van die “Suid-Afrikaanse Polisiediens (SAPD) en/of Suid-Afrikaanse Inkomstediens (SAID) weerhou het”, asook dat die verdagtes in die saak ontvoer, ondervra en toe omgekoop is vir hul stilswye oor die voorval. Die president het reeds vroeër op dié klagte reageer, maar Saterdag weer aangedui dat hy sy volle samewerking sal gee sou daar enige polisie‑ondersoek wees. In die lig van dié moontlike ondersoek sê die kantoor dat Ramaphosa ook nie verder oor die besonderhede van die saak sal kan praat nie. Die president sê voorts dat hy op die herbou en herstel van die ekonomie en land toegespits bly. “Die president bevestig sy toewyding om korrupsie te beveg en beroepskundigheid by wetstoepassingsowerhede te bevorder ten einde dienslewering aan die publiek te verbeter.” Die DA het Saterdag ŉ beroep op die SAID gedoen om die bewerings en gevolglike belastingimplikasies teen Ramaphosa te ondersoek.